**ПРОЕКТ НА**

**НАРЕДБА ЗА ИЗМЕНЕНИЕ И ДОПЪЛНЕНИЕ НА**

**НАРЕДБА ЗА СТОПАНИСВАНЕ, УПРАВЛЕНИЕ И РАЗПОРЕЖДАНЕ С ОБЩИНСКИЯ ПОЗЕМЛЕН ФОНД**

*Приета с Решение №309 по Протокол №24 от 29.04.2021г.*

§ 1. В чл. 20, ал. 1 от Наредбата за стопанисване, управление и разпореждане с общинския поземлен фонд, началният размер на годишната наемна цена за 1 /един/ декар от общинския поземлен фонд се правят следните промени:

|  |  |  |
| --- | --- | --- |
|  **Категория на земята** |  **Било** |  **Става** |
|  **I – V** |  **60,00 лв./дка.** |  **80,00 лв./дка.** |
|  **VI** |  **50,00 лв./дка.** |  **70,00 лв./дка.** |

 **Мотиви към Проект на Наредба за изменение и допълнение на Наредба за стопанисване, управление и разпореждане с общинския поземлен фонд**

**1**. **Причини, които налагат приемането на Наредба за изменение и допълнение на Наредба за стопанисване, управление и разпореждане с общинския поземлен фонд**:

С Решение № 309 по Протокол № 24 от 29.04.2021 г. на Общински съвет – гр. Тутракан е приета Наредба за стопанисване, управление и разпореждане с общинския поземлен фонд с която се определят реда и условията за стопанисване, управление и разпореждане със земите от общинския поземлен фонд.

Основният мотив за промяна на Наредба за стопанисване, управление и разпореждане с общинския поземлен фонд е необходимостта от привеждането й в съответствие с промените в икономическата обстановка, увеличения инфлационен индекс и увеличените наемни цени на свободния пазар.

Преките и непреките разходи за извършване на всяка услуга също са увеличени многократно. Общият размер на приходите не покрива размерът на разходите за осъществяване на административните услуги, което се компенсира от собствените приходи на общината. Това от своя страна води до намаляване на средствата, с които общината осъществява част от инвестиционната си политика.

Предлаганото изменение на размера на наемите е да се постигне обезпечаване на дейностите и разходите, които се извършват за предоставяне на съответните услуги. За друга част се налага завишаване, поради промените в икономическата обстановка, адекватността на предлаганите услуги със сходен вид услуги, обхвата на работата и необходимото време за изпълнение по съответното административно производство.

При определяне на размера на наемите са отчетени спецификата на работа, необходимото време за проучване на налична документация, проверка на място, изготвяне на документа, както и разходваните материали, средствата за техническо оборудване и софтуер.

**2. Цели, които се поставят при приемането на Наредба за изменение и допълнение на Наредба за стопанисване, управление и разпореждане с общинския поземлен фонд:**

Целите на Наредба за изменение и допълнение на Наредба за стопанисване, управление и разпореждане с общинския поземлен фонд са:

- да се актуализира началният размер на годишната наемна цена за 1 (един) декар земя в съответствие с реалните цени на наемите на земи в страната към този момент;

- оптимизиране на разходите на общината чрез възстановяване на разхода за осъществяваните услуги;

- увеличение на средствата на Община Тутракан за поддържане на общинската

инфраструктура чрез оптимизиране на таксите и цените на услугите до ниво покриване на разходите за тяхното извършване;

- увеличение на средствата за предоставяне на социални придобивки на населението на Община Тутракан.

 **3.** **Финансови и други средства, необходими за прилагането на Наредба за изменение и допълнение на Наредба за стопанисване, управление и разпореждане с общинския поземлен фонд.**

 Не се очаква разходване на финансови средства, свързани с прилагането на Наредба за изменение и допълнение на Наредба за стопанисване, управление и разпореждане с общинския поземлен фонд. Калкулираната цена е достатъчна за покриване на разходите, които ще реализира Община Тутракан, във връзка с предоставянето на конкретните услуги.

 **4. Очаквани резултати от приемане на Наредба за изменение и допълнение на Наредба за стопанисване, управление и разпореждане с общинския поземлен фонд:**

Очакваните резултати след изменение на годишната наемна цена при предоставяне под наем на земи от общинския поземлен фонд

* актуални цени за отдаване под наем на земи от общинския поземлен фонд

- увеличаване приходите в общинския бюджет от събраните наеми за предоставяне на административните услуги, както и да се покриват в голяма степен разходите по предоставяне на тези услуги.

**5. Анализ на съответствието на Наредба за изменение и допълнение на Наредба за стопанисване, управление и разпореждане с общинския поземлен фонд с правото на Европейския съюз.**

Предлаганото изменение и допълнение на настоящата Наредба е в съответствие и не нарушава основни права и принципи от правото на Европейския съюз, в това число и Европейската Харта за местното самоуправление.

На основание чл. 26, ал. 4 и ал. 5 от Закона за нормативните актове и чл. 79 от Административнопроцесуалния кодекс, заинтересованите лица могат в 30-дневен срок от публикуване на настоящия Проект на Наредба за изменение и допълнение на Наредба за определянето и администрирането на местните такси и цени на услуги на територията на Община Тутракан на официалната интернет страница на Община Тутракан да представят своите писмени предложения и становища по проекта:

1) в Информационния център на Община Тутракан на адрес: гр. Тутракан, ул. „Трансмариска“ № 31; или

2) на електронната поща на Община Тутракан: **tutrakan@b-trust.org** .